钦定古今图书集成/理学汇编/文学典/第021卷 > 阮瑀
## 钦定古今图书集成/理学汇编/文学典/第021卷 > 阮瑀

按《魏志王粲传》：“陈留阮瑀，字元瑜，少受学于蔡邕。建
安中，都护曹洪欲使掌书记，瑀终不为屈。太祖以陈
琳及瑀为司空军谋祭酒，管记室，军国书檄，多琳、瑀
所作也。瑀为仓曹掾属，以十七年卒。”

《文士传》曰：“太祖雅闻瑀名，辟之不应，连见偪促，乃逃入山中。太祖使人焚山，得瑀，送至召入。太祖征长安，大延宾客，怒瑀不与语，使就技人列。瑀善解音，能鼓琴，遂抚弦而歌，因造歌曲曰：‘弈弈天门开，大魏应期运。青盖巡九州，在东西人怨。士为知己死，女为悦者玩。恩义苟敷畅，他人焉能乱’。” 为曲既捷，音声殊妙，当“时冠坐，太祖大悦。” 臣松之案：鱼氏《典略》、挚虞《文章志》并云“瑀建安初辞疾避役，不为曹洪屈，得太祖召，即投杖而起，不得有逃入山中，焚之乃出之事也。” 又《典略》载，太祖初征荆州，使瑀作书与刘备。及征马超，又使瑀作书与韩遂。此二书今具存。至长安之前，遂等破走太祖，始以十六年得入关耳。而张骘云：初得瑀时，太祖在长安，此又乖戾。瑀以十七年卒，太祖十八年策为魏公。而云：瑀歌舞辞称“‘大魏应期运’，愈知其妄。又其辞云：‘他人焉能乱’” ，了不成语。瑀之吐属，必不如此。《典略》曰：“太祖尝使瑀作书与韩遂，时太祖适近，出瑀随从，因于马上具草，书成呈之，太祖揽笔欲有所定，而竟不能增损。”